ORDE do 22 de xullo de 2004 pola que se convocan bolsas de nova adxudicación para a realización de estudos de terceiro ciclo nas universidades do Sistema Universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/07/2004

O Real decreto 778/1998, do 30 de abril, polo que se regula o terceiro ciclo de estudos universitarios, a obtención e expedición do título de doutor e outros estudos de posgrao, estrutura os estudos de terceiro ciclo en dous períodos: o primeiro deles constitúe o período de docencia e o segundo o período de investigación tutelado, e ambos os dous teñen como finalidade a especialización do estudante nun campo científico, técnico ou artístico determinado, así como a súa formación en técnicas de investigación.
En consecuencia, a Consellería de Educación e Ordenación Universitaria, a través da Dirección Xeral de Universidades e a Consellería de Innovación, Industria e Comercio, a través da Dirección Xeral de Investigación e Desenvolvemento, continúan, de forma coordinada, cun programa que contribúa ao financiamento dos estudos do terceiro ciclo nas universidades do Sistema Universitario de Galicia por parte daqueles alumnos que, en función da súa capacitación, poidan converterse en futuros investigadores e profesores universitarios, encargándose a Consellería de Educación e Ordenación Universitaria, a través da Dirección Xeral de Universidades, da convocatoria de bolsas de nova adxudicación para a realización de estudos de terceiro ciclo por parte daqueles estudantes que non a desfrutaron anteriormente, tanto no período de docencia como no de investigación tutelado, e a Consellería de Innovación, Industria e Comercio, a través da Dirección Xeral de Investigación e Desenvolvemento das
prórrogas das ditas bolsas que corresponden ao segundo ano dos estudos de terceiro ciclo (período de investigación tutelado).
Esta actuación conxunta encádrase dentro do Plan Galego de Investigación, Desenvolvemento e Innovación Tecnolóxica (2002-2005) aprobado polo Consello da Xunta de Galicia, na súa sesión do día 14 de marzo de 2002 (Resolución do 15 de marzo de 2002, DOG do 4 de abril).
Polo que antecede, esta consellería
DISPÓN:
Artigo 1º.-Obxecto.
Convócanse 130 bolsas de nova adxudicación para a realización de estudos de terceiro ciclo nas universidades do Sistema Universitario de Galicia para aqueles estudantes que non a desfrutaron anterior
mente, tanto no período de docencia como no de investigación tutelado.
Estas bolsas teñen como finalidade contribuír ao financiamento dos estudos de terceiro ciclo daqueles alumnos que, en función da súa capacitación, poidan converterse no xerme dunha nova xeración de investigadores.
Artigo 2º.-Orzamento.
Para a concesión destas bolsas destinarase un total de 703.560 euros con cargo á aplicación orzamentaria 07.05.322C.480.2, dos orzamentos xerais da Comunidade Autónoma de Galicia dos anos 2004 e 2005 de acordo coa seguinte distribución: 175.890 euros no ano 2004 e 527.670 euros no ano 2005.
Estas cantidades serán achegadas pola Consellería de Educación e Ordenación Universitaria, a través da Dirección Xeral de Universidades e pola Consellería de Innovación, Industria e Comercio, a través da Dirección Xeral de Investigación e Desenvolvemento, con cargo ao Fondo Social Europeo.
As cantidades antes citadas poderán incrementarse de acordo coas dispoñibilidades orzamentarias.
Artigo 3º.-Beneficiarios.
1. Requisitos dos solicitantes.
a) Posuír a nacionalidade española, ser nacional dun país membro da Unión Europea ou ter residencia en España, acreditada oficialmente, no momento de solicitar a bolsa.
b) Ter aprobadas todas as disciplinas requiridas para a obtención do título de licenciado, enxeñeiro superior ou arquitecto, incluído o proxecto fin de carreira, se o houbese.
c) Estar admitido no curso 2004/2005, en programas de terceiro ciclo impartidos nas universidades de Santiago de Compostela, A Coruña ou Vigo.
d) Estar integrado nun grupo de investigación dun centro público de investigación da Comunidade Autónoma para realizar actividades complementarias de formación.
e) En estudos de ciencias experimentais e da saúde, ciencias sociais e xurídicas e de humanidades, os solicitantes deberán contar cun expediente académico persoal con nota media igual ou superior a 1,5000 puntos. En estudos de ensinanzas técnicas esta nota deberá ser igual ou superior a 1 punto.
2. Período de aproveitamento.
A duración destas bolsas é de 12 meses comprendidos entre outubro de 2004 e setembro de 2005. As bolsas concedidas poderanse prorrogar por unha soa vez e para un só programa de doutoramento, e de acordo coa normativa que se elabore para o efecto.
3. Contía.
O importe total de cada bolsa será de 5.412 euros.
Artigo 4º.-Solicitudes.
a) As solicitudes, segundo o modelo que se publica como anexo I a esta orde, presentaranse no rexistro xeral da Consellería de Educación e Ordenación Universitaria, ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias. Se no uso deste dereito, a solicitude é remitida por correo, presentarase en sobre aberto, para que sexa datada e selada polo funcionario de correos antes de que proceda á súa certificación.
b) As solicitudes deberán ir acompañadas da seguinte documentación:
-Copia do DNI ou documento equivalente no caso de cidadáns da Unión Europea. Os cidadáns doutros países presentarán fotocopia da tarxeta de residentes.
-Certificación académica oficial ou copia compulsada, detallada dos estudos de titulación, na que figuren as cualificacións obtidas, as súas datas de obtención e o número exacto de convocatorias investidas en cada materia.
Aqueles solicitantes que non obtiveran a súa titulación nalgunha das universidades galegas, deberán facer constar, expresamente na certificación académica, a nota media final do seu expediente de acordo co baremo establecido no artigo 6º.2 desta orde.
No caso de estudos validados, deberá presentarse así mesmo certificación académica, de idénticas características, para os estudos de orixe.
Os que acceden ao 2º ciclo dunha titulación a través do correspondente curso de adaptación, por estar en posesión dun título de diplomado ou por ter realizado o 1º ciclo dalgunha titulación que permita o acceso, para efectos de determinar a media do expediente académico, deberán xuntar, ademais da certificación correspondente ao curso de adaptación e ao 2º ciclo, a referente á diplomatura ou aos estudos de 1º ciclo realizados.
Os títulos obtidos no estranxeiro ou en centros españois non estatais deberán estar homologados polo Ministerio de Educación, e Ciencia na data de finalización do prazo de presentación das solicitudes.
-Fotocopia compulsada do correspondente título ou documento que o substitúa.
-Certificado do secretario do correspondente departamento, segundo o modelo que se inclúe como anexo II desta orde, no que conste a admisión do solicitante no programa de doutoramento.
-Documento asinado polo director dun grupo de investigación da Comunidade Autónoma, segundo o modelo que se inclúe como anexo III desta orde, no que conste que no caso de obtención da bolsa, o solicitante integrarase no dito grupo para realizar actividades de formación cunha dedicación mínima de 10 horas semanais e máxima de 15 horas semanais.
c) O prazo de presentación de solicitudes permanecerá aberto ata o día 17 de setembro de 2004. En todo caso, o prazo mínimo establecido será o estipulado na Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
Artigo 5º.-Tramitación.
Os servizos da Dirección Xeral de Universidades comprobarán que todas as solicitudes reúnen os requisitos establecidos nesta orde e exporán a lista de solicitudes admitidas e excluídas sinalando as causas de exclusión, nos taboleiros de anuncios da Consellería de Educación e Ordenación Universitaria e nos das súas delegacións provinciais, no centro de información administrativa da Consellería da Presidencia e Administración Pública, nos vicerrectorados de investigación das universidades de Galicia, nos campus de Ferrol, Ourense, Lugo e Pontevedra e na internet no enderezo
http://www.edu.xunta.es.
Esta lista estará exposta do 9 ao 18 de outubro de 2004, podendo os interesados, durante ese mesmo prazo, formular reclamacións para emendar erros e falta de documentos, ante a Dirección Xeral de Universidades, achegando, se é o caso, a documentación necesaria. Transcorrido este prazo sen que se emenden as causas de exclusión considerarase que o interesado desiste da súa petición, nos termos establecidos no artigo 71 da Lei 30/1992.
Neste mesmo prazo, do 9 ao 18 de outubro de 2004, cada unha das universidades do Sistema Universitario de Galicia, fará públicas as seguintes notas: media do expediente persoal, media da titulación dos últimos tres anos e media final ponderada, correspondentes aos seus alumnos que solicitan bolsa de terceiro ciclo, así como os criterios para o cálculo das notas. Os ditos criterios serán comúns para as tres universidades, podendo os alumnos, durante ese prazo, presentar, ante a propia universidade, a reclamación pertinente para emendar posibles erros nas notas. Transcorrido este prazo sen que se presente reclamación, enténdese que o interesado está conforme coas mesmas.
As universidades remitirán á Dirección Xeral de Universidades, coa maior brevidade posible e, en todo caso, como máximo o día 21 de outubro de 2004, certificación na que consten as notas dos alumnos solicitantes da bolsa de terceiro ciclo.
Excepcionalmente, no caso dos alumnos de fóra do Sistema Universitario de Galicia, por razóns non imputables ao solicitante e xustificadas debidamente, o prazo límite para a reclamación de notas será o 21 de outubro de 2004.
Artigo 6º.-Selección dos candidatos.
1. Comisión de selección.
A selección de bolseiros será efectuada por unha comisión constituída por tres representantes da Dirección Xeral de Universidades, dos que un deles actuará como presidente e outro como secretario con voz e voto, un representante da Dirección Xeral de Investigación e Desenvolvemento e os vicerreitores competentes na materia das tres universidades galegas.
2. Criterios xerais de selección.
A selección de bolseiros farase en atención aos seguintes valores proporcionados polas universidades correspondentes: media do expediente persoal, media da titulación dos últimos tres anos e media final ponderada. As notas medias do expediente académico persoal serán calculadas de acordo co seguinte baremo:
-Matrícula de honra: 4 puntos.
-Sobresaliente: 3 puntos.
-Notable: 2 puntos.
-Aprobado: 1 punto.
-Suspenso: 0 puntos.
Tanto as notas medias do expediente académico persoal, a media da titulación dos últimos tres anos así como a media final ponderada, aproximaranse a catro decimais.
A puntuación final de cada solicitante obterase a partir da seguinte fórmula:
Media final ponderada =   Media exp. persoal solicitante
Media titulación últimos tres anos
En caso de empate na nota final por media ponderada, procederase ao desempate de acordo coa seguinte orde de prelación: expediente académico persoal, de seguir o empate, menor número de suspensos e, de persistir o empate, o maior número de matrículas de honra.
No caso dos alumnos de fóra do Sistema Universitario de Galicia, empregarase a media da titulación galega máis afín ao programa de doutoramento que vai realizar o alumno segundo os criterios da universidade correspondente.
Aquelas universidades que posúan titulacións novas ás que non se lles poida calcular media de tres anos, aplicaráselles a media da mesma titulación que se imparta noutra universidade do Sistema Universitario de Galicia. De non ser posible tomarase a media da titulación máis afín.
O reparto das bolsas realizarase en función de catro grandes áreas da forma seguinte:
-37 bolsas para estudos de ciencias experimentais e da saúde.
-37 bolsas para estudos de ciencias sociais e xurídicas.
-30 bolsas para estudos de ensinanzas técnicas.
-26 bolsas para estudos de humanidades.
As bolsas, correspondentes ás áreas que non podan cubrirse na súa totalidade por bolseiros coa nota mínima que estableza a comisión, engadiranse a outras áreas.
Artigo 7º.-Resolución.
Efectuada a selección pola comisión, esta elevará, a través do director xeral de Universidades, un informe-proposta ao conselleiro de Educación e Ordenación Universitaria, quen emitirá resolución na que constará unha relación de concedidas, unha de suplentes e outra de solicitudes excluídas coas causas de exclusión. Esta resolución publicarase no Diario Oficial de Galicia.
Contra esta resolución, que esgota a vía administrativa, os interesados poderán interpoñer recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte da publicación da resolución no DOG, segundo o disposto nos artigos 116 e 117 da Lei 4/1999 (BOE nº 12, do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia.
Artigo 8º.-Condicións de aproveitamento.
Estas bolsas son incompatibles coa realización dun traballo remunerado de carácter estable ou co aproveitamento doutro tipo de bolsas ou axudas para o mesmo fin, salvo con aquelas bolsas destinadas a cubrir algunha das accións formativas que o solicitante vai realizar segundo o seu proxecto (asistencia a reunións, congresos, seminarios, cursos de especialización ou estadías noutros centros para aprender ou intercambiar técnicas de investigación).
As bolsas concédense para o curso completo, polo que no caso de renuncia ou revogación o bolseiro deberá reintegrar as cantidades xa percibidas, salvo en casos excepcionais autorizados pola Dirección Xeral de Universidades, logo de xustificación dos cursos superados e das actividades de formación realizadas polo bolseiro durante o período anterior á renuncia.
Artigo 9º.-Aceptación da bolsa.
A aceptación da bolsa farase mediante documento asinado polo bolseiro no que se compromete a cum
prir todas as condicións recollidas nestas bases e no que especificará o conxunto de bolsas solicitadas e concedidas. O citado documento deberá remitirse á Dirección Xeral de Universidades no prazo de 5 días contados desde a data de recepción, acompañando a seguinte documentación:
-Documento de estar matriculado nun programa de terceiro ciclo nalgunha das universidades do Sistema Universitario de Galicia.
-Declaración xurada de que non realiza traballo remunerado de carácter estable nin está desfrutando doutro tipo de bolsas ou axudas para o mesmo fin.
-Documento facilitado pola entidade bancaria a nome do interesado, no que conste o código de conta cliente do solicitante.
Transcorrido este prazo sen que se achegue a citada documentación, considerarase que o interesado renuncia á bolsa concedida.
Artigo 10º.-Pagamentos.
Os pagamentos serán trimestrais. O pagamento do último trimestre farase efectivo despois de que o titor do bolseiro emita informe favorable en relación co cumprimento por parte do bolseiro das súas obrigas, recollidas no artigo 11º desta orde, e de que o bolseiro especifique mediante declaración xurada o conxunto de bolsas solicitadas e concedidas.
Artigo 11º.-Obrigas dos bolseiros. Seguimento da axuda.
Os bolseiros están obrigados a asistir ás clases, seguir con aproveitamento os cursos correspondentes ao seu programa de doutoramento e a realizar as actividades complementarias de formación que determine o titor e deberán integrarse nun grupo de investigación realizando dentro do mesmo actividades de formación, cunha dedicación mínima de 10 horas semanais e máxima de 15 horas semanais.
Os bolseiros están obrigados a comunicarlle á Dirección Xeral de Universidades a renuncia á bolsa tan pronto como se produza a causa que determine a dita renuncia.
Ao finalizar o período de aproveitamento da bolsa, e antes do 5 de outubro de 2005, o bolseiro deberá presentar certificación do director do grupo de investigación no que se integrou, na que se fagan constar as actividades de formación realizadas durante o desfrute da bolsa.
O incumprimento total ou parcial por parte do bolseiro dalgunha das condicións recollidas nesta convocatoria suporá a perda da bolsa concedida e, de ser o caso, o reintegro das cantidades cobradas segundo o disposto na Lei de réxime financeiro e
orzamentario de Galicia, aprobada polo Decreto lexislativo 1/1999, do 7 de outubro, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións adicionais
Primeira.-A concesión de axudas reguladas nesta orde terá como límite global o crédito asinado nos orzamentos para este fin.
Segunda.-As renuncias que se produzan poderán ser substituídas pola Dirección Xeral de Universidades de acordo coa lista de suplentes que se estableza na resolución.
Terceira.-Se por calquera causa, no momento en que a comisión avaliadora teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da Dirección Xeral de Universidades, da Dirección Xeral de Investigación e Desenvolvemento ou da universidade correspondente en virtude da súa representación.
Cuarta.-Para os efectos establecidos no artigo 44.1º da Lei 30/1992, do 26 de novembro, modificada pola Lei 4/1999 (BOE nº 12, do 13 de xaneiro), de réxime xurídico das administracións públicas e do procedemento administrativo común, e do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir do día seguinte ao da publicación da convocatoria no Diario Oficial de Galicia, producindo efectos desestimatorios a falta de resolución.
Quinta.-A convocatoria e cantos actos administrativos deriven dela poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Disposicións derradeiras
Primeira.-Facúltase o director xeral de Universidades para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de xullo de 2004.
Celso Currás Fernández
Conselleiro de Educación e Ordenación Universitaria
CONSELLERÍA DE POLÍTICA AGROALIMENTARIA E
DESENVOLVEMENTO RURAL